"NE MOŽE narod biti dobar kada glasa za nas, a loš kada glasa protiv nas", rekao je Milijan Brkić na sastanku predsjedništva HDZ-a. Ta njegova rečenica prelila je čašu strpljenja predsjednika stranke Andreja Plenkovića. Dotad je mirno slušao optužbe na svoj račun za loš rezultat na izborima. Brkićeve riječi su ga izbacile iz takta pa je počeo prozivati lokalne organizacije za njihove rezultate.

"Ne, nikad u politici nisam čuo čovjeka koji tako loše podnosi kritike", rekao je za Index jedan od sudionika sastanka. Plenković, kaže, nije podivljao, ali bio je jako blizu toga.

Predsjedniku stranke na teret su stavili katastrofalnu listu, koja osim Dubravke Šuice, nije imala nijedno jako ime.

"Na to je odgovorio da Ressleru nitko ne može prigovoriti da je manji konzervativac od Stiera", rekao je naš sugovornik koji tvrdi da nije mogao vjerovati svojim ušima kada je Plenković u istu rečenicu smjestio Davora Stiera i Karla Resslera.

Šeks krivio Crkvu

Na sastanku najmoćnijih ljudi HDZ-a je, naravno, bio i Vladimir Šeks. Njegov posinak Karlo Ressler bio je nositelj HDZ-ove liste koja je osvojila samo četiri mandata. On je, razumljivo, branio i svoga posinka, i predsjednika stranke koji ga je izabrao za nositelja.

Tekst se nastavlja ispod oglasa

"Šeks je na sastanku optužio Crkvu i biskupe da su otvoreno navijali za Marijanu Petir", tvrdi naš sugovornik iz HDZ-a.

Nakon sastanka, pak, Andrej Plenković je pokušao smiriti cijelu situaciju. Po njemu krivnju za loš rezultat HDZ-a snose, u podjednakoj mjeri, mediji koji dovoljno ne izvještavaju o uspjesima njegove vlade, i građani koji ne percipiraju njihove maestralne poteze.

Za svaki slučaj, dođe li do unutarstranačkih obračuna, Plenković si je ostavio i rezervnog krivca - lokalne organizacije HDZ-a.

"Detaljno ćemo analizirati sve rezultate", odgovorio je Plenković na pitanje o unutarstranačkim sabotažama.